2001/548/EY: Komission päätös, tehty 9 päivänä heinäkuuta 2001, lisäeläkkeitä käsittelevän komitean perustamisesta (ETA:n kannalta merkityksellinen teksti) (tiedoksiannettu numerolla K(2001) 1775)



Virallinen lehti nro L 196 , 20/07/2001 s. 0026 - 0027



Komission päätös, tehty 9 päivänä heinäkuuta 2001, lisäeläkkeitä käsittelevän komitean perustamisesta (tiedoksiannettu numerolla K(2001) 1775) (ETA:n kannalta merkityksellinen teksti) (2001/548/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ja erityisesti sen 138 ja 140 artiklan, sekä katsoo seuraavaa: (1) Komissio ehdotti 28 päivänä kesäkuuta 2000 tehdyssä sosiaalipoliittisessa ohjelmassa eläkefoorumin perustamista eläkeasioiden ja liikkuvuuden käsittelemiseksi kaikkien asianomaisten toimijoiden kanssa. (2) Komissio tuki 11 päivänä toukokuuta 1999 annetussa tiedonannossaan "Kohti lisäeläkkeiden yhtenäismarkkinoita" (KOM(1999) 134 lopullinen) vapaata liikkuvuutta käsittelevän korkean tason asiantuntijaryhmän ajatusta eläkefoorumin perustamisesta. Tästä syystä komissio päätti muodostaa tällaisen ryhmän, joka kokoontuu ainakin kahdesti vuodessa ja jonka jäseninä ovat hallitusten, työmarkkinaosapuolten, eläkerahastojen ja tarvittaessa muiden tällä alueella toimivien tahojen edustajat. (3) Euroopan parlamentti ilmaisi päätöslauselmassaan komission tiedonannosta "Kohti lisäeläkkeiden yhtenäismarkkinoita" tyytyväisyytensä komission tiedonannosta ja mainitun komitean perustamisesta, ON PÄÄTTÄNYT SEURAAVAA: 1 artikla 1. Komissiossa on perustettu lisäeläkkeitä käsittelevä neuvoa-antava komitea, jäljempänä "eläkefoorumi". 2. Eläkefoorumin jäseninä ovat jäsenvaltioiden hallinnon asiantuntijoiden, työmarkkinaosapuolten ja lisäeläkejärjestelmien edustajat. 2 artikla 1. Komissio voi kuulla eläkefoorumia lisäeläkkeitä koskevista ongelmista ja kehityksestä yhteisön tasolla. Eläkefoorumi auttaa komissiota erityisesti löytämään ratkaisuja sellaisiin ongelmiin ja esteisiin, jotka koskevat lisäeläkkeisiin liittyvää työntekijöiden liikkuvuutta valtioiden välillä. 2. Eläkefoorumi työskentelee tarvittaessa yhteistyössä sosiaali- ja talouspolitiikkaa käsittelevien muiden soveltuvien elinten ja komiteoiden kanssa. 3 artikla 1. Eläkefoorumissa on 45 jäsentä. 2. Paikat jaetaan seuraavasti: - yksi (1) kullekin jäsenvaltiolle; - neljä (4) muille ETA:n jäsenmaille (yksi Euroopan vapaakauppaliiton yhteystoimistolle ja yksi kullekin asianomaiselle jäsenmaalle); - neljätoista (14) työmarkkinaosapuolille, jotka ovat edustettuina yhteisön tasolla; - kaksitoista (12) eläkerahastoille ja muille alalla toimiville järjestöille: - kolme (3) EFRP:lle (European Federation for Retirement Provision) - yksi paikka kullekin seuraavista järjestöistä: - FEFSI (European Federation of Investment Funds and Companies) - AECI (Association of European Cooperative Insurers) - AIM (International Association for Mutual Assistance) - CEA (Euroopan vakuutuskomitea) - AEIP (European Association of Paritarian Institutions) - EAPSPI (European Association of Public Sector Pension Institutions) - GCAACE (Groupe Consultatif des Associations d'actuaires des pays de la CE) - FBE (Euroopan unionin pankkiliitto) - AGE (Euroopan ikäihmisten foorumi). 4 artikla Komissio nimittää eläkefoorumin jäsenet jäsenvaltioiden, muiden ETA-maiden, yhteisön tasolla edustettuina olevien työmarkkinaosapuolten ja 3 artiklassa lueteltujen muiden järjestöjen ehdotuksesta. Komissio pyrkii kaikin mahdollisin tavoin turvaamaan sukupuolten tasapuolisen edustuksen. 5 artikla Eläkefoorumin jäsenten toimikausi on kaksi vuotta. Sitä voidaan jatkaa. Kahden vuoden toimikauden kuluttua eläkefoorumin jäsenet jatkavat tehtävissään, kunnes heidän tilalleen on valittu toiset tai heidän toimikauttaan on jatkettu. Jäsenen erotessa tai kuollessa hänen toimikautensa päättyy ennen kahden vuoden ajanjakson päättymistä. Jäsenen toimikausi voidaan päättää myös silloin, kun hänet ehdolle asettanut järjestö vaatii uuden jäsenen valitsemista hänen tilalleen. Uusi jäsen valitaan toimikauden jäljellä olevaksi ajaksi. Suoritetuista tehtävistä ei makseta korvausta. 6 artikla Komissio julkaisee luettelon jäsenistä tiedoksi Euroopan yhteisöjen virallisessa lehdessä. 7 artikla Eläkefoorumin komitea valitsee kahdeksi vuodeksi puheenjohtajan ja kaksi varapuheenjohtajaa. Valinta edellyttää kahta kolmasosaa läsnäolevien jäsenten äänistä. Eläkefoorumin puheenjohtajan tehtäviä hoitaa asiasta vastaavien yksiköiden edustaja työllisyyden ja sosiaaliasioiden pääosastosta, kunnes eläkefoorumin jäsenet valitsevat puheenjohtajan. 8 artikla Eläkefoorumi voi kutsua kenen tahansa henkilön osallistumaan asiantuntijana eläkefoorumin työskentelyyn, jos tällä henkilöllä on erityistä pätevyyttä jonkin esityslistalle merkityn asian suhteen. Asiantuntijat osallistuvat keskusteluihin ainoastaan siinä kysymyksessä, jonka käsittelyyn heidät on kutsuttu osallistumaan. 9 artikla Eläkefoorumi voi perustaa työryhmiä. 10 artikla 1. Eläkefoorumi kokoontuu komission toimipaikassa komission kutsusta. 2. Komission yksiköiden edustajat, joiden alaan asia kuuluu, osallistuvat eläkefoorumin ja työryhmien kokouksiin. 3. Komission yksiköt huolehtivat eläkefoorumin ja työryhmien sihteeristötehtävistä. 11 artikla Eläkefoorumi käsittelee komission laatimia lausuntopyyntöjä. Käsittelyn jälkeen ei järjestetä äänestystä. Komissio voi eläkefoorumin lausuntoa pyytäessään asettaa määräajan lausunnon antamiselle. Edustettuina olevien talouselämän ryhmien kannanotot esitetään komissiolle toimitettavassa pöytäkirjassa. Komissio ilmoittaa käsittelyn tuloksista kaikille osallistujille näiden pyynnöstä. 12 artikla Eläkefoorumin jäseniä voidaan vaatia olemaan ilmaisematta eläkefoorumin tai työryhmien työskentelyn yhteydessä saamiaan tietojaan silloin, kun eläkefoorumin puheenjohtaja ilmoittaa, että pyydetty lausunto tai asetettu kysymys koskee luottamuksellisia asioita, sanotun kuitenkaan rajoittamatta perustamissopimuksen 287 artiklan soveltamista. Tällaisissa tapauksissa vain eläkefoorumin jäsenet ja komission yksiköiden edustajat osallistuvat kokouksiin. 13 artikla Komissio tekee arvion eläkefoorumin työskentelystä ja sen hyödyllisyydestä viimeistään kaksi vuotta tämän päätöksen voimaantulon jälkeen. 14 artikla Tämä päätös tulee voimaan päivänä, jona se tehdään. Tehty Brysselissä 9 päivänä heinäkuuta 2001. Komission puolesta Anna Diamantopoulou Komission jäsen